Apartheidera-polisiebeamptes aangekla van moordArgieffoto Luvuyo Mfaku, woordvoerder van die nasionale vervolgingsgesag (NVG), het Maandag gesê advokaat Shaun Abrahams, die nasionale direkteur van openbare vervolging, het besluit dat die lede voor die hof sal verskyn. “Die beskuldigdes en hul regsverteenwoordigers is van die direkteur se besluit ingelig. Hulle sal op 26 Februarie in die Pretoria-landdroshof verskyn,” het Mfaku gesê. Volgens Mfaku het Simelane, ŉ ondergrondse lid van die ANC, in September 1983 verdwyn nadat sy deur lede van die Soweto-eenheid aangehou is. “Sy is deur lede van die Soweto Spesiale Tak ontvoer, waarna sy onwettig in die Norwood-polisiebarakke vir ongeveer ŉ week aangehou is. Sy is ondervra oor die ANC se bedrywighede tussen Swaziland en Suid-Afrika en is erg gemartel in die proses,” het Mfaku gesê. “Lede van die Soweto-eenheid het haar daarna onwettig op ŉ plaas in die Northam-distrik aangehou waar die ondervraging en marteling verskeie weke lank voortgesit is. Sy is nooit weer daarna gesien nie en haar oorskot is nooit gevind nie.” Drie van die vier beskuldigdes het intussen by die Waarheid-en-Versoeningskommissie (WVK) vir amnestie aansoek gedoen, maar slegs vir Simelane se ontvoering en nie vir haar moord nie.